บล.ลุยปล่อยมาร์จิน
โบรกเกอร์ลุยปล่อยมาร์จินโลนปีหน้า “โนมูระ พัฒนสิน” หั่นดอกต่ำสุด หวังเป้า 3,500 ล้านบาท “เมย์แบงก์กิมเอ็ง” ไม่อั้นหากเข้าเกณฑ์
18 ธ.ค. 2554

โบรกเกอร์ลุยปล่อยมาร์จินโลนปีหน้า “โนมูระ พัฒนสิน” หั่นดอกต่ำสุด หวังเป้า 3,500 ล้านบาท “เมย์แบงก์กิมเอ็ง” ไม่อั้นหากเข้าเกณฑ์
นายสุเทพ พีตกานนท์ ประธานกรรมการ บริษัท หลักทรัพย์ (บล.) โนมูระ พัฒนสิน (CNS) เปิดเผยว่า บริษัทตั้งเป้าปล่อยสินเชื่อเพื่อซื้อขายหุ้น (มาร์จินโลน) เพิ่มขึ้นเป็น 3,500 ล้านบาท ภายในกลางปีหน้า จากปัจจุบันอยู่ที่ประมาณ 2,800 ล้านบาท เนื่องจากมองว่าปีหน้าธุรกิจมาร์จินโลนยังเติบโตได้ดี เพราะการลงทุนในตลาดหุ้นเอเชีย รวมถึงตลาดหุ้นไทยยังน่าสนใจ หลังจากที่กลุ่มประเทศยุโรปและสหรัฐเผชิญกับปัญหาเศรษฐกิจ 
“มาร์จินโลนของบริษัทเติบโตขึ้นมากจากประมาณ 1,000 ล้านบาทในช่วงต้นปีนี้ เพิ่มขึ้นสูงสุดเป็น 3,000 ล้านบาท ก่อนที่จะลดลงมาอยู่ที่ประมาณ 2,800 ล้านบาท เพราะนักลงทุนชะลอการซื้อขายหุ้นในช่วงภาวะน้ำท่วม” นายสุเทพ กล่าว 
สาเหตุที่ทำให้มาร์จินโลนเพิ่มขึ้นเร็ว เป็นเพราะบริษัทเร่งขยายฐานลูกค้า และให้อัตราดอกเบี้ยถูกสุดในอุตสาหกรรมที่ 5.6% ทำให้นักลงทุนสนใจเข้ามาใช้บริการมากจนยอดปล่อยสินเชื่อสูงเป็นอันดับ 2 ของอุตสาหกรรมแล้ว” นายสุเทพ กล่าว
นายสุเทพ ยืนยันว่า อัตราดอกเบี้ยของบริษัทยังอยู่ในเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่กำหนดเกณฑ์คิดดอกเบี้ยโดยอ้างอิงอัตราดอกเบี้ยลูกค้ารายใหญ่ชั้นดี ประเภทเงินเบิกเกินบัญชี (MOR) -2% ของธนาคารพาณิชย์รายใหญ่ 4 แห่ง
บล.โนมูระ พัฒนสิน ตั้งเป้ามาร์เก็ตแชร์นายหน้าค้าหลักทรัพย์ปีหน้าที่ 3% จากปี 2554 ที่คาดว่าจะอยู่ที่ประมาณ 2.8% โดยมีแผนเปิดสาขาเพิ่มอีก 10 แห่ง จากปัจจุบันมีสาขา 16 แห่ง แบ่งเป็นสาขาในเขตกรุงเทพมหานคร (กทม.) 3 แห่ง ต่างจังหวัด 13 แห่ง ทำให้สิ้นปี 2555 จะมีสาขาเพิ่มเป็น 25-26 สาขา อีกทั้งจะรับมาร์เก็ตติงเพิ่มอีก 200 คน เพื่อขยายธุรกิจค้าหลักทรัพย์ให้เติบโตต่อเนื่อง
“เราจะเน้นขยายสาขาต่างจังหวัด เพราะเป็นตลาดที่มีศักยภาพ โดยเฉพาะหลังจากที่ พ.ร.บ.สถาบันประกันเงินฝากให้ความคุ้มครองเงินฝากไม่เกิน 1 ล้านบาท ในเดือน ส.ค.ปีหน้า ทำให้ผู้ฝากเงินต้องหาแหล่งลงทุน ซึ่งตลาดต่างจังหวัดมีมูลค่าเงินที่สามารถนำไปลงทุนได้สูงถึง 4 ล้านล้านบาท” นายสุเทพ กล่าว
อย่างไรก็ตาม เรื่องการควบรวมกิจการนั้น ขณะนี้ยังไม่มีใครเข้ามาเจรจาและเชื่อว่าบริษัทสามารถดำเนินธุรกิจได้ด้วยตัวเอง เนื่องจากบริษัทมีฐานะทางการเงินที่แข็งแกร่ง มีฐานเงินทุนมากกว่า 3,000 ล้านบาท
สำหรับแนวโน้มตลาดหุ้นไทยปีหน้ามองว่ายังดี ดัชนีน่าจะขึ้นไปแตะจุดสูงสุดเดิมที่ 1,148 จุดได้ แต่ตลาดอาจถูกกระทบจากการประกาศผลประกอบการไตรมาส 4 ปีนี้ที่ออกมาไม่ดีในช่วงไตรมาสแรกปีหน้า หลังจากนั้นตลาดจะปรับตัวดีขึ้นตามผลประกอบการไตรมาส 12 ปี 2555 ที่ฟื้นตัวขึ้นจากภาวะน้ำท่วม
นางบุญพร บริบูรณ์ส่งศิลป์ ประธานเจ้าหน้าที่บริหาร บล.เมย์แบงก์กิมเอ็ง (ประเทศไทย) กล่าวว่า นโยบายบริษัทพร้อมขยายเพดานการปล่อยมาร์จิน หากลูกค้าและตัวหุ้นดีอยู่ในเงื่อนไขการปล่อยกู้ซึ่งจะปล่อยได้ถึง 1 หมื่นล้านบาท ซึ่งมาร์จินของกิมเอ็งคิดเป็น 20% ของมาร์จินทั้งระบบ เนื่องจากฐานทุนใหญ่ 
“ตลาดขาขึ้นจะใช้มาร์จินมาก ซึ่งกิมเอ็งไม่อั้น เตรียมได้เป็นหมื่นล้านบาท จากปัจจุบัน 5,000 ล้านบาท หากทุกอย่างอยู่ในเกณฑ์การปล่อยได้แต่ไม่ได้แปลว่าทุกคนได้มาร์จินหมด แต่ถ้าอยู่ในเงื่อนไข เช่น ลูกค้าดี หุ้นอยู่ในเกรด เราไม่อั้น สนับสนุนเต็มที่กับลูกค้าที่อยู่ในเงื่อนไขของเรา” นางบุญพร กล่าว